A Villamosenergia-ipari Alágazati Párbeszéd Bizottság (VÁPB) állásfoglalása Az egészség és biztonság és képzés c. EU szintű megállapodás (Politikai Nyilatkozat) hazai gyakorlati érvényesülésének elősegítése céljából

 T E R V E Z E T

Összeállította: ad hoc Munkavédelmi Szakértői Bizottság

Tagjai: dr. Szilágyi József munkavállalói oldal, társelnök

 Kovács János munkavállalói oldal

 Várhelyi Géza munkáltatói oldal, társelnök

 Gázmár Domán munkáltatói oldal

 Gráfel Sándor munkáltatói oldal

Tartalom

[1. Bevezetés 4](#_Toc422487932)

[2. A Politikai Nyilatkozat a mai, hazai viszonyok között is érvényes és követendő 4](#_Toc422487933)

[3. A munkavédelmi képzés jogszabályi háttere Magyarországon 5](#_Toc422487934)

[4. Ajánlások munkavállalói csoportonként 5](#_Toc422487935)

[4.1 A munkavállalók képzése 5](#_Toc422487936)

[4.2 A munkavállalói képviselők képzése 7](#_Toc422487937)

[4.3 A vezetők és a munkavédelmi szakemberek képzése 7](#_Toc422487938)

[5. melléklet: Politikai nyilatkozat EURELECTRIC - EPSU – EMCEF 9](#_Toc422487939)

[6. Függelék: Megállapodás a Villamosenergia-ipari Alágazati Párbeszéd Bizottság szociális partnerei között az EU szintű ágazati szociális párbeszédnek a képzés témakörében létrejött eredményei hazai hasznosulása elősegítésére 9](#_Toc422487940)

# Bevezetés

Magyarországon, a villamosenergia-ipar élen jár az ágazati szintű szociális párbeszéd kialakulását és eredményeit illetően egyaránt. A párbeszéd résztvevői munkáltatói oldalon a VTMSZ, munkavállalói oldalon az EVDSZ és a BDSZ. Az általánosnak mondható európai és magyar gyakorlattól eltérő sajátos körülmény, hogy a VTMSZ-t alapszabálya nem jogosítja fel a tagvállalatok teljes körű gazdasági és szakmai érdekeinek képviseletére, így a hazai ágazati érdekegyeztetés csak a munka világához tartozó kérdésekre, területekre terjed ki. Ebből következően a VTMSZ nem lehet közvetlen résztvevője az EU szintű villamosenergia-ipari érdekegyeztetésnek, mely funkció betöltésére az EURELECTRIC Magyarországi Tagozata jött létre. Bár a két szervezet között van együttműködés a munka világára vonatkozó kérdések magyar képviselője közös delegálására, a VÁPB tevékenységében mindez ideig az EU szintű érdekegyeztetésben való részvétel, az ott született eredmények hazai alkalmazásával való foglalkozás nem kapott érdemi helyet.

A VÁPB-ben helyet foglaló szociális partnerek elhatározták, hogy változtatnak ezen a gyakorlaton, és a munka világához tartozó területeken született EU szintű megállapodásokat megvitatják, s közösen döntenek az azok hazai hasznosulását elősegítő, esetlegesen szükséges tennivalókról.

A VÁPB e munkát a képzés területén született EU szintű ágazati megállapodások áttekintésével, megvitatásával kezdte le, amelynek eredménye a 2014. szept. 1-jén létrejött Megállapodás lett (lásd Függelék).

E Megállapodás 2. pontja az egészség és biztonság témakörökre vonatkozó képzésekkel foglalkozik az e tárgykörben az európai ágazati szociális partnerek (EURELECTRIC, EPSU, EMCEF) által 2006. december 13-án elfogadott „Egészség és biztonság és képzés. Politikai Nyilatkozat”-hoz (továbbiakban: Politikai Nyilatkozat (lásd melléklet) kapcsolódóan.

Jelen állásfoglalással a VÁPB e Politikai Nyilatkozat magyarországi érvényesülését kívánja támogatni, elősegíteni.

# A Politikai Nyilatkozat a mai, hazai viszonyok között is érvényes és követendő

A VÁPB-ben résztvevő szervezetek teljes mértékben azonosulnak az európai ágazati szociális partnereknek a Politikai Nyilatkozatban megfogalmazott azon álláspontjával, hogy az egészség és biztonság magas színvonalának fenntartása az iparágban végbement és előreláthatóan folytatódó szerkezeti, technikai-technológiai, szabályozási változásokat figyelembe vevő, a menedzsmentre és a munkavállalókra egyaránt kiterjedő rendszeres és hatékony képzés nélkül elképzelhetetlen.

A VÁPB az ad hoc Munkavédelmi Szakbizottság véleményével egyetértve a Politikai Nyilatkozatban megfogalmazott és követett alapelvekkel maradéktalanul egyetért, azokat a hazai viszonyok közepette is érvényesnek tartja. Az ajánlott képzési témák a képzéssel érintett minden csoportban a magyar gyakorlat számára is relevánsak. Mindezekre tekintettel a VÁPB-ben résztvevő felek - a vállalati önállóság tiszteletben tartása és hangsúlyozása mellett – azt ajánlják tagszervezeteiknek, hogy a lehető legnagyobb mértékben kövessék a Politikai Nyilatkozatban megfogalmazott ajánlásokat, úgy az ott megfogalmazott alapelveket, mint a képzés területeit, témaköreit illetően.

A VÁPB ugyanakkor szükségesnek ítéli meg a mai magyarországi gyakorlathoz, körülményekhez és feltételekhez igazodva, hogy a Politikai Nyilatkozat szövegét a könnyebb érthetőség és feldolgozhatóság érdekében és a lényeget nem érintő módon tömörítsük, továbbá – hasznosulása fokozottabb elősegítése érdekében – néhány vonatkozásban kiegészítsük (mely kiegészítéseket **vastag betűvel** jelezzük: lásd 4. pont). Jelen Állásfoglalás végleges megfogalmazása széleskörű szakmai konzultációt követően történt meg.

# A munkavédelmi képzés jogszabályi háttere Magyarországon

A munkavédelmi oktatásokkal képzésekkel kapcsolatos összefoglaló előírásokat a Munkavédelemről szóló 1993. évi XCIII. törvény 55. § (1) bekezdése határozza meg. A különböző jogszabályok, szabványok további előírásokat határoznak meg a munkavédelmi oktatásokkal kapcsolatosan (pl. emelőgép kezelők oktatása)

# Ajánlások munkavállalói csoportonként

## A munkavállalók képzése

A munkabiztonsági képzések a társaságok tevékenységeitől, a helyi körülményektől és a munkaköröktől függően eltérő lehet.

A társaságoknál minden munkavállaló részére biztosítani kell a munkabiztonsági képzéseket.

**A munkabiztonsági képzések esetén megkülönböztetünk:**

* **előzetes munkavédelmi oktatást**
* **ismétlődő munkavédelmi oktatást**
* **rendkívüli munkavédelmi oktatást**

**A fentieken túl figyelmet kell fordítani a speciális oktatási igényekre, mint például a vezetésbiztonsági oktatások, elsősegélynyújtó oktatások, vagy az emelőgép kezelők kötelező oktatása.**

**Javasolt, hogy a munkavédelmi oktatások rendjét minden társaság saját szabályozásában rögzítse.**

Az egyes oktatások időtartamát a munkakör kockázatai, illetve az elsajátítandó tudás nagysága alapján kell meghatározni.

Az ***előzetes*** oktatások során az újfelvételes munkavállalókat az alábbi tematika figyelembevételével javasoljuk oktatásban részesíteni:

* a társaság munkavédelmi politikája/stratégiája;
* a munkavégzés sajátosságai, veszélyei és kockázatai
* balesetek, sérülések és megbetegedések megelőzésére vonatkozó szabályok
* a munkavállalóra vonatkozó szabályok és eljárások;
* alapvető munkaegészségügyi ismeretek
* munkavédelmi érdekképviselet szerepe, feladata

Az ***ismétlődő*** oktatásokhoz javasolt minden évben oktatási tematika, illetve oktatási terv készítése.

**Már az éves oktatási tematika készítésénél figyelembe kell venni az eltérő munkakörök igényeit. Célszerű külön tematikát kidolgozni a fizikai munkavállalókra, a műszaki végzettségű, de nem fizikai munkát végző munkavállalókra, a kizárólag adminisztratív tevékenységet végző munkavállalókra, illetve azokra a munkavállalókra, akikre a jogszabályok speciális képzési követelményeket írnak elő. A tematikában meg kell határozni az egyes oktatások formáját (elméleti, gyakorlati), illetve időigényét.**

 Az egyes oktatási tematikákat az alábbi alapelvek figyelembevételével javasoljuk összeállítani:

 Az oktatások során a munkavállalók szerezzenek értékes elméleti és gyakorlati tudást:

* a villamosság kockázatairól, azok elkerüléséről
* a kockázatok felismeréséről, értékeléséről, azok elkerüléséről
* a balesetek, sérülések és megbetegedések megelőzésének elveiről
* a munkahelyek speciális biztonsági követelményeiről
* gépek, berendezések, munkaeszközök eszközök biztonságos használatáról
* az egyéni védőeszközök szabályos használatáról
* a vészhelyzetek kezeléséről
* a biztonsági jelzésekről
* a munkavédelemmel kapcsolatos jogaikról, kötelezettségeikről
* a felhasznált vegyi anyagok biztonságáról
* a képernyő előtti munkavégzés követelményeiről
* a stressz kezeléséről
* biológiai kockázatokról, azok elkerüléséről
* alapvető munkaegészségügyi ismeretek

 A munkáltatónak biztosítania kell, hogy minden munkavállaló a szükséges munkavédelmi tudás birtokában legyen a foglalkoztatás teljes időtartama alatt.

**Javasolt a *rendkívüli* munkavédelmi oktatások elrendelése:**

* munkavédelmi előírások lényeges megváltozása esetén,
* ha a Társaság területén súlyos munkabaleset történt

 Amennyiben a társaság külső vállalkozókat is igénybe vesz, akkor javasolt, hogy szervezzen oktatást, konzultációt a vállalkozók részére a társaság munkavégzéssel kapcsolatos munkabiztonsági követelményeiről, elvárásairól.

 **Javasolt továbbá, hogy a vállalkozók részére a társaság munkavédelemre vonatkozó szabályai folyamatosan elérhetőek legyenek.**

A képzések és a számonkérés módszerét javasolt az oktatási tematika kidolgozásánál meghatározni.

A képzés módszerének meghatározásakor szem előtt kell tartani, hogy problémamegoldást segítő tudásra van szükség, hiszen ez a leghatékonyabb a munkabiztonságot érintő problémák kezelésére.

## A munkavállalói képviselők képzése

 **Az Mvt. és kapcsolódó jogszabályok biztosította széles körű jogosítványokkal a képviselők partnerként csak akkor tudnak élni, ha megfelelő jogi, érdekérvényesítési, munkabiztonsági, munkaegészségügyi, kommunikációs, eljárási, stb. ismeretekkel rendelkeznek, és azok rendszeresen felfrissítésre kerülnek, ezért rendszeres képzésükre, továbbképzésükre van szükség.**

**Ajánlott képzési időtartam 16 óra/ év.**

**Képzési tematika ajánlott tartalmi elemei:**

* **Munkavédelmei képviselők választása, feladatai, jogai és eljárási lehetőségei, munkajogi védettsége**
* **Munkavédelmi bizottság ügyrendje, feladatterve, „Együttműködési megállapodás”**
* **Munkavédelmi érdekegyeztetés, a Paritásos Munkavédelmi Testület feladatai.**
* **Együttműködés a munkáltatóval, a munkabiztonsági, foglalkozás-egészségügyi szakemberekkel, a hatóságokkal, a munkahelyi érdekképviseletekkel.**
* **Alapvető munkaegészségügyi ismeretek, foglalkozási megbetegedések bejelentése, kivizsgálása.**
* **A munkavédelmi kockázatértékelés során adódó munkavédelmi képviselői feladatok.**
* **A védőeszközök kiválasztása, juttatás rendje, a képviselő feladatai az előkészítő munkában, a kiválasztás segítése.**
* **Kommunikációs készségek**
* **Preventív szolgáltatások**
* **A munkabalesetek megelőzésének stratégiája. A munkahelyi balesetek bejelentése, minősítése, részvétel a kivizsgálásában.**
* **A munkavédelmi szabályzat tartalmi elemei, célja, felülvizsgálata.**
* **Az időszakos munkavédelmi helyszíni bejárások megtartása, dokumentálása.**
* **Az iparágra jellemző kockázatok megismerése. A jellemző munkabalesetek tanulságai, megelőzésük érdekében foganatosított munkáltatói intézkedések.**
* **A saját munkáltatóknál végzett tevékenységek (termelés, szolgáltatás, stb) sajátosságai, kockázatok (pl beszállási engedély, sugárveszély, egyedül végezhető munkák, időszakos felülvizsgálatok, stb).**

**Az azonos iparágban dolgozó munkavédelmi képviselők képzésének, továbbképzésének hatékony módszere lehet az egymás közötti rendszeres információcsere és konzultáció, ezért támogatjuk a villamosenergia-iparban már működő Villamosenergia-ipari Munkavédelmi Képviselők Fóruma (VIMFÓ) tevékenységét, amely hozzájárulhat a megelőzésre vonatkozóan a legjobb gyakorlatok elterjedéséhez, a munkáltatók baleseti mutatóinak javulásához.**

## A vezetők és a munkavédelmi szakemberek képzése

Meggyőződésünk, hogy a magas szintű egészség és munkahelyi biztonság a villamos energiai ágazatban működő vállalatok tevékenységének integráns része.

A társaságok vezetőinek, munkavédelmi szakembereinek kulcsszerepük van abban, hogy a nekik beosztott, általuk irányított munkavállalók felkészültek legyenek az egészség és a munkahelyi biztonság területén, mely kulcsszerepük hatékony betöltését rendszeres munkavédelmi képzéssel kell támogatni.

**Képzési tematika ajánlott tartalmi elemei:**

* a kockázatok azonosítása, megszüntetése vagy kezelhető szintre csökkentése és ellenőrzése;
* a munkabiztonsági képviselő szerepe a vállalat széleskörű konzultációs mechanizmusában;
* **alapvető munkaegészségügyi ismeretek**

**A képzés eredménye olyan tudás, mely kellő munkabiztonsági ismereteket biztosít:**

* **a munkahelyi ellenőrzésekhez,**
* **vállalati munkavédelmi célok meghatározásához,**
* **a veszélyek értékeléséhez, a kockázatokat csökkentő intézkedések meghatározásához;**
* **aktív részvételhez a munkabaleseti események kivizsgálásánál**
* **biztonságosabb egészség és munkabiztonsági eljárások kialakításához**
* **hatékony munkavédelmi irányítási rendszer, szervezet fenntartásához.**
* az egészség és munkabiztonság integrációjához a folyamatok minden fázisában a tervezéstől a végrehajtásig és végül a folyamat lezárásáig

**Javasolt a vezetők részére képzési program, oktatási tematika kidolgozása, és a képzések rendszeres ismétlése.**

**Az oktatásban érintett minden vezető, munkairányító, aki munkavállalók munkáját irányítja.**

**Az oktatási tematika kialakításánál figyelembe kell venni a különböző szintű felelősséget, ezért tematikájában, terjedelmében más-más képzésre lehet szükség.**

**Az oktatás ajánlott minimális időtartama évente 2-4 óra.**

A képzések tematikájának kialakításakor figyelembe kell venni pszicho szociális tényezőket is.

**A képzés és a számonkérés módszerét javasolt az oktatási tematika kidolgozásánál meghatározni.** A képzés módszerének meghatározásakor szem előtt kell tartani, hogy problémamegoldást segítő tudásra van szükség, hiszen ez a leghatékonyabb a munkabiztonságot érintő problémák kezelésére.

**A társaság munkavédelmi szakembereinek részére javasolt évi legalább 8 órás továbbképzésen való részvétel biztosítása. A továbbképzés témája a munkavédelmi szakember szakterületének, egyéni igényeinek megfelelő legyen.**

# melléklet: Politikai nyilatkozat EURELECTRIC - EPSU – EMCEF

# Függelék: Megállapodás a Villamosenergia-ipari Alágazati Párbeszéd Bizottság szociális partnerei között az EU szintű ágazati szociális párbeszédnek a képzés témakörében létrejött eredményei hazai hasznosulása elősegítésére